Offentliggørelse af en ansøgning om registrering i henhold til artikel 6, stk. 2, i forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2002/C 51/12)

Med denne offentliggørelse åbnes der mulighed for at fremsætte indsigelser, jf. artikel 7 i nævnte forordning. Enhver indsigelse mod denne ansøgning skal fremsættes via myndighederne i en medlemsstat senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig under 4.6, der giver grundlag for at betragte ansøgningen som berettiget efter forordning (EØF) nr. 2081/92.

RÅDETS FORORDNING (EØF) Nr. 2081/92

REGISTRERINGSANSØGNING: ARTIKEL 5

BOP ( ) BGB (x)

Nationalt sagsnummer: 1/2001

1. Medlemsstatens ansvarlige myndighed

Navn: Ministero delle Politiche agricole e forestali

Adresse: Via XX Settembre 20, I-00187 Roma

Tlf. (39-06) 481 99 68

Fax (39-06) 42 01 31 26

e-mail: qualita@politicheagricole.it

2. Ansøgende sammenslutning

2.1. Navn: Consorzio per la tutela del carciofo romanesco

2.2. Adresse: Via Fabio Massimo 72, I-00192 Roma

2.3. Sammensætning: Producenter/forædling (x) andet ( )

3. Produktets art: Klasse 1.6 Frugt og grønsager - Cynara Scolymus L.

4. Varespecifikation (Sammenfatning af betingelserne i artikel 4, stk. 2)

4.1. Navn: "Carciofo Romanesco del Lazio"

4.2. Beskrivelse: Kendetegnene for artiskokker af sorterne kendt som "Carciofo Romanesco del Lazio" er som følger:

- kugleformet, kompakt blomsterkurv med et karakteristisk hul i toppen

- farverne går fra grøn til violet

- svøbbladene er grønne med violet skær

- diameter for den store blomsterkurv: min. 10 cm

- diameter for de mindre blomsterkurve: min. 7 cm.

4.3. Geografisk område: Produktionsområdet for "Carciofo Romanesco del Lazio" produceres i følgende kommuner i provinserne Viterbo, Roma og Latina: Montalto di Castro, Canino, Tarquinia, Allumiere, Tolfa, Civitavecchia, Santa Marinella, Campagnano, Cerveteri, Ladispoli, Fiumicino, Roma, Lariano, Sezze, Priverno, Sermoneta, Pontinia.

4.4. Bevis for oprindelse: Nogle mener, at man begyndte at dyrke artiskokker i Lazio allerede på etruskernes tid. Ifølge Montelucci (jf. Pignatti) skulle artiskokken være opstået i det vestlige Middelhavsområde, idet den var ukendt for ægyptere og jøder, og der fandtes i nogle grave i den etruskiske gravplads i Tarquinia afbildninger af artiskokblade til vægsmykning. Denne forfatter tilskriver etruskerne arbejdet med at gøre artiskokken til nytteplante. De imponerende dyrkede områder med Cynara Cardunculus på bakkerne mellem Civitavecchia og Tolfa helt til i nærheden af Cerveteri underbygger denne teori. I nyere tid blev artiskokdyrkningen i Lazio betydeligt udvidet efter den anden verdenskrig, fordi der ikke var behov for mange produktionsudgifter, og der kunne oppebæres en god produktion i seks-syv år. Dyrkningens bemærkelsesværdige succes og behovet for at udbrede kendskabet til kvaliteten af de artiskokker, der produceres i dette område, førte til, at der i 1950 blev indført en artiskokfestival i området omkring Ladispoli. Produktets sporbarhed er garanteret ved oprettelse af et register over producenter, der føres og ajourføres af kontrolinstansen, der er specielt bemyndiget hertil, og som kontrollerer produktionsmetoder, produktets egenskaber, mængderne af de registrerede producenters produktion og de nærmere regler for markedsføring.

4.5. Fremstillingsmetode: De kultivarer, der skal anvendes til produktion af "Carciofo Romanesco del Lazio" er "Castellammare" med hertil hørende kloner og "Campagnano" med hertil hørende kloner. Dyrkning af "Carciofo Romanesco del Lazio" forudsætter forud for plantning, at jorden nøje forberedes, at der nedpløjes gødning og at jorden udjævnes. Plantning finder sted mellem august og oktober. Artiskokplanten må højst være i jorden i fire år; det er desuden nødvendigt med en treårig rotation. Den for artiskokker typiske pleje består af "dicioccatura" og "scarducciatura": førstnævnte består i at fjerne de stængler, der har båret frugt, og den anden i manuelt at fjerne de overflødige frugter. For "Carciofo Romanesco del Lazio" får kun en enkelt stængel pr. plante lov til at vokse. Høsten begynder i januar og kan vare til maj afhængig af vejret.

4.6. Tilknytning: Produktionsområdet for "Carciofo Romanesco del Lazio" er kendetegnet ved et ensartet klima, der er meget gunstigt for artiskokdyrkning. Gennemsnitstemperaturen i den koldeste måned (januar) ligger på mellem + 3° og + 6 °C. Sådanne mindstetemperaturer er optimale for artiskokdyrkning, for så vidt som de aldrig går under 0 °C takket være havets mildnende virkning.

Gennemsnitstemperaturen for den varmeste måned (juli) varierer fra + 21° til + 24 °C, og antallet af solskinstimer pr. år ligger på mellem 2000 og 2200. Selv mængden og fordelingen af nedbør er gunstig for artiskokdyrkning.

Den til dyrkningen passende jord er af middel tekstur med pH-værdi på mellem 6,5 og 7,5 og med kalkindhold på mellem 2 og 3.

De gunstige naturlige og klimamæssige forhold er afgørende for de særlige egenskaber hos "Carciofo Romanesco del Lazio", hvortil ligeledes kommer de menneskelige faktorer og traditionelle arbejdsmetoder, der f.eks. består i at genintegrere organisk materiale i jorden ved at lade planterester findele og indarbejde i jorden, og ved at lade en enkelt artiskok pr. plante udvikle sig og fjerne andre, således at den udvalgte får bedst mulige vækstvilkår. Alle disse naturlige og menneskeskabte faktorer gør "Carciofo Romanesco del Lazio" til et unikt produkt, der ikke kan findes i andre kultivarer eller i de samme kultiver anført under punkt 4.5, der dyrkes i andre geografiske områder.

Det er overflødigt at fremhæve det gode renommé, dette produkt nyder som genstand for talrige festivaler og som en at områdets vigtigste ressourcer.

4.7. Kontrolinstans Navn: Agroqualità - Società per la certificazione della qualità nell'agroalimentare srl

Adresse: Via Montebello, I-00185 Roma

4.8. Mærkning: På etiketten kan der ud over betegnelsen "Carciofo Romanesco del Lazio IGP" være angivet navne, virksomhedsnavne og mærker under forudsætning af, at de ikke beskriver produktet i rosende vendinger eller vildleder forbrugeren. Der kan også anvendes geografiske betegnelser og stednavne, som henviser til de byer, distrikter, områder, bedrifter, landsbyer og lokaliteter, som er beliggende i kommunerne som angivet under punkt 4.3, og hvor artiskokkerne med den beskyttede geografiske betegnelse rent faktisk er produceret. Der skal ligeledes være det grafiske symbol, som svarer til en kunstnerisk udførelse af det specifikke og unikke logo, der anvendes sammen med den beskyttede geografiske betegnelse; det grafiske symbol består af en oval med en artiskok i midten. Den nøjagtige beskrivelse og de pågældende farver udgør en integrerende del af produktionsbestemmelserne for "Carciofo Romanesco del Lazio". Logoet er vedlagt som bilag.

Artiskokkerne emballeres i hermetisk lukkede pakninger, der er omgivet af plastiknet eller gennemsigtig plastfolie. Mærket påføres lateralt på pakningerne. Hvis artiskokkerne sælges i bundter, skal mærket være anbragt på det bånd, som er viklet omkring artiskokkerne.

I regionen Lazio er det med henblik på traditionelt lokal konsum tilladt at sælge "Carciofo Romanesco del Lazio" i bundter på ti med blade og stilk på over 10 cm, eller i bundter af ubestemt antal som kogler og uden blade.

4.9. Krav i nationale bestemmelser: -

EF. nr.: G/IT/00183/2001.02.08.

Dato for modtagelsen af den fuldstændige ansøgning: 28. november 2001.